Kim Behnke (FP), 1999-02-04:
Lad mig sige det én eneste gang: Fremskridtspartiet er imod værdikommissionen.
Fremskridtspartiet synes, værdikommissionen er en vederstyggelighed.
Dens eksistens oprører os faktisk på det voldsomste, og vi opfatter oprettelsen af værdikommissionen som en fornærmelse mod befolkningen.
Oprettelsen af en værdikommission er jo en statslig kritik af samfundsmedlemmerne.
At tro, at noget sådant går i et civiliseret samfund, må betragtes som politisk
kortslutning.
Det er borgerne, som har den opgave at ændre på statens værdier gennem debat, gennem politiske valg osv. Staten har ikke noget krav på at ændre på borgernes værdier.
Staten skal ikke engang prøve at kritisere borgerne, for at borgernes værdier ikke er, som staten ønsker de skal være.
Staten har efterhånden invaderet næsten alt rum i samfundet, besat næsten alle tænkelige roller i vores samfund, og med oprettelsen af en værdikommission prøver staten også at påtage sig rollen som selv at være borger.
En statslig værdikommission vil være fremmed gods i Danmark.
Det er en skjult indoktrinering og statslig kulturimperialisme.
Det ville være en skam.
Det her er ordret citat fra, hvad min norske kollega fra det norske Fremskridtsparti sagde under debatten i Norge under indførelsen af en værdikommission deroppe.
Jeg synes, det var passende at tage udgangspunkt i det, eftersom Kristeligt Folkeparti jo også har taget udgangspunkt i det norske Kristeligt Folkeparti.
Vi er fuldstændig enige med Fremskridtspartiet i Norge.
En værdikommission er en vederstyggelighed.
En værdikommission, og Kristeligt Folkeparti skriver det jo meget præcist, skal værdimæssigt bevidstgøre den danske befolkning.
Ja, hvordan gør man det i Norge?
Det gør man bl.a. ved at aftrykke statspropaganda på bagsiden af mælkekartoner, sådan at borgerne kan læse, hvordan korrekt opførsel er, så borgerne kan blive opdraget af staten til at have en bestemt holdning til tingene i samfundet.
Men hvilken moralsk ret har staten til at gå ind på den måde og gøre sig til dommer over befolkningen?
Jeg vil faktisk sige det så skarpt: Staten evner nemlig ikke selv på nogen punkter at leve op til den moralkodeks, som man nu prædiker for befolkningen.
Staten er den i det danske samfund, der begår de største overgreb mod borgerne i sammenligning med de overgreb, borgere begår mod hinanden indbyrdes.
Det var staten, der sprøjtede Boneloc ind i hundredvis af mennesker og ødelagde deres liv.
Det var staten, der sprøjtede LSD ind i patienter ude på Frederiksberg Hospital og ødelagde deres liv.
Det var staten, der begik de overgreb.
Skal den stat komme og prædike moral og etik over for befolkningen?
Aldrig nogensinde!
For - det er til hr. Jann Sjursen - moral er at have frihed til at gøre det forkerte, men at lade være med det.
Staten har ingen moralsk ret til at komme med løftede pegefingre.
Derfor fornemmer man jo her i Folketingssalen, at folketingsmedlemmerne har en ganske særlig trosbekendelse, der lyder som følger: Vi tror på den almægtige stat, et helligt, lukket offentligt kontor, bureaukraternes samfund, borgernes fortabelse og statsstøtte til alle formål.
Igen et citat fra den norske debat.
Fremskridtspartiet vil under ingen omstændigheder medvirke til, at halv- og helstuderede offentligt ansatte, akademikere og andre, man kan skrabe sammen i den værdikommission, skal sidde og moralprædike over for den danske befolkning - aldrig nogen sinde! Der findes god moral, og der findes dårlig moral, men det er ikke statens opgave at afgøre på individernes vegne, hvad der er god moral, og hvad der er dårlig moral.
Det er om noget individets sidste værn for overhovedet at have en personlig identitet, at man selv afgør, hvilke værdinormer man har.
Staten har stjålet ens indkomst i form af skatter.
Staten har stjålet ens ret til at bo i eget hus, hvis det hedder sommerhus.
Staten har stjålet så mange ting fra den danske befolkning, men at gå ind og stjæle retten til at have sine egne værdinormer vil være en vederstyggelighed, det vil være en skam, og derfor afviser Fremskridtspartiet enhver tanke om at nedsætte en værdikommission.